Ǹtondôbə nyé ai Mósɛs nâ: "Kələ́ nyían ábə Farawóŋ, amú mǎ mə̄ və́ nyé ǹnə́m álɛ̌d ai nyé ai bitúgā bíé, ású yə̄ nâ mə́ lə́de ndəm yə nâ Mə Nə 2ai nâ ó tɔŋ nyɔ mɔ́n ai mɔ́n nyɔ mɔ́n ndɔ̂ŋ bívōē mə̄ ngávoe ai Egîptɛn ai ḿból mə̄ ngálə́dē bɔ́ ndəm dzáma mǐ zū hḿ yə̌m naa mǎ mə̄ nə́ Ńtondôbə." 3Ńdɔ̄ Mósɛs bân Áron bə́ ngányian ábə Farawóŋ bɔ́ ai nyé nâ: "Ná ńgɔ Ǹtondôbə, Zambá bə́ Hébrēa a kɔ́bɔ a kələ́g kwí ódén wāyi bɛ̌n dzɔdǐ wāmēn á mís máma ? Dzǒge bod báma bə́ kə ma syé. 4Ngə́ ō bɔ̄ və o bɛnəŋə dzogě bod bámā nə́ bə́ kə, okídí mayi kúb bitandág á ńnam wóe. 5Byâyi yaman ńnam, sí təgě fə yéne. Byâyi dí é dzóm ésə̄ é ngálígi, á mə̄tâg mə́ ngálíg mínā, byâyi dí bīlé bísə̄ yā mə̄fúb. 6Byâyi dzálā mə̄ndá, émá bitúgā bíe ai Egîptɛn bə́sə, dzǎm yā bēsōá báán tɔ běsīá bēsōá báán bá ndzí kig yén a tádigi anə́ sí é ngākomban a zaag kwí ánā !" Ńdɔ̄ Mósɛs a ngákódo, a kwíí á ǹsəŋ, a lígi Farawóŋ. 7Ńdɔ bitúgā bí Farawóŋ bí ngádzó ai nyé nâ: "Á kələg kwí ódēn é mod nyɔ́ ā yī bía bɔ ólam ? Dzǒge bod bə́ kə, nə́ bə́ kə syé Ńtondôbə Zambá wābán. Yə o ngə́lə təge yə̌m naa ǹnam Égîptɛn wânyami ?" 8Ńdɔ̄ bə́ ngákə̄ bɔ̌ naa Mósɛs bân Áron bə́ dúgān ábə Farawóŋ, nyé ai bɔ́ nâ: "Kaŋán syéán Ǹtondôbə Zambá wāān. Və zá hḿ ā yi kə ?" 9Mósɛs nyé nâ: "Byǎyi kə ai bəndómán báán, ai bəngɔn báán ai mvindí bod dzáán, ai biyə́m byáán. Amú byākə bɔ̌ dulu ólugu ású Ǹtondôbə." 10Nyé ai bɔ́ nâ: "Ǹtondôbə á bɔ̄ɔ̄ fɔ̄ɔ̄ ai mínā ngə́ mə̄ dzōgé mínā nə́ mǐ kə fǔfulu ai bɔ́n báán. Yénán hḿ anə́ myādzə́ŋ ábē ! 11Lə́ sə́ kig dzǎm bɔɔbǎn nālá kaŋán, mínā fám, mí kə syé Ǹtondôbə ḿból myādzó nâ myǎyi. Ńdɔ̄ bə́ ngatsídan bɔ́ á mís mə́ Farawóŋ. 12Ǹtondôbə nyé ai Mósɛs nâ: "Sámá wɔ́ wóe á sí Egîptɛn á yób nə̄ ó hāli bitandág, bí bɛd ǹnam Égîptɛn á yób bí di elɔ́g ésə̄ yā ńnam ai é dzóm ésə̄ yā mə̄tâg mə́ ngálíg."